b'\n_START_ARTICLE_\nKidri\xc4\x8deva nagrada\n_START_PARAGRAPH_\nKidri\xc4\x8deva nagrada je bila najvi\xc5\xa1je slovensko priznanje oziroma nagrada za znanstvene dose\xc5\xbeke oziroma za znanstvenoraziskovalno delo v letih od 1957 do 1991.\n_START_SECTION_\nZgodovina\n_START_PARAGRAPH_\nNagrada je imenovana po Borisu Kidri\xc4\x8du in se je podeljevala vsako leto 10. aprila, to je na dan pred obletnico smrti Borisa Kidri\xc4\x8da, za kakovostna izvirna znanstvena dela, ki so bila objavljena v preteklem letu. O podelitvi nagrad je odlo\xc4\x8dal Upravni odbor Sklada Borisa Kidri\xc4\x8da. Prvotno je dejavnost Sklada Borisa Kidri\xc4\x8da in s tem podeljevanje nagrad bila le na podro\xc4\x8dju ekonomskih, dru\xc5\xbebenih in naravoslovnih ved. Leta 1960 z Zakonom o Skladu Borisa Kidri\xc4\x8da se je raz\xc5\xa1irila dejavnost Sklada na obravnavanje znanstvenega dela na vseh podro\xc4\x8djih dru\xc5\xbebene dejavnosti: matematika, naravoslovje, tehnika, biotehnologija, medicina, dru\xc5\xbeboslovje in humanistika._NEWLINE_Prvotno se je vsako leto lahko podelilo eno prvo in najve\xc4\x8d tri druge nagrade. Glavno merilo za podelitev nagrade je znanstvena in strokovna vrednost objavljenega dela ter priznanje, ki ga je delo doseglo v znanstveni javnosti. Prve Kidri\xc4\x8deve nagrade so bile podeljene leta 1957._NEWLINE_Leta 1961 je pri\xc5\xa1lo do spremembe na\xc4\x8dina nagrajevanja objavljenih znanstvenoraziskovalnih del s Kidri\xc4\x8devimi nagradami. Do vklju\xc4\x8dno leta 1960 so se podeljevale po eno prvo in dve drugi nagradi za podro\xc4\x8dje dru\xc5\xbebenih ved, za podro\xc4\x8dje biolo\xc5\xa1ko-medicinskih ved in za podro\xc4\x8dje tehni\xc5\xa1kih ved. Od leta 1961 se je podeljevala le ena sama Kidri\xc4\x8deva nagrada za najbolj\xc5\xa1a objavljena znanstvena dela, izjemoma pa tudi za \xc5\xbeivljenjsko delo znanstvenika ali znanstvenice. Vendar pa \xc5\xa1tevilo del, ki so se nagradila s Kidri\xc4\x8devo nagrado v enem letu, ni bilo omejeno. Tega leta so se za\xc4\x8dele podeljevati Nagrade Sklada._NEWLINE_Kidri\xc4\x8deve nagrade je od leta 1957 do 1991 podeljeval Sklad Borisa Kidri\xc4\x8da. S podeljevanjem najvi\xc5\xa1jih slovenskih priznanj se je nadaljevalo in leta 1992 so bile podeljene Nagrade Republike Slovenije za znanstvenoraziskovalno delo. Leta 1998 so jih zamenjale Zoisove nagrade in priznanja za znanstvenoraziskovalno delo.\n_START_SECTION_\n1965\n_START_PARAGRAPH_\nKidri\xc4\x8deva nagrada ni bila podeljena.\n_START_SECTION_\n1969\n_START_PARAGRAPH_\nKidri\xc4\x8deva nagrada ni bila podeljena.'